**ŽUPAN**

KLASA:320-01/18-01/02

URBROJ: 2140/01-02-18-4

Krapina, 10. siječnja 2018.

Na temelju članka 23. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ br. 26/15), Pravilnika o financiranju programa i projekata od interesa za opće dobro koje provode udruge na području Krapinsko-zagorske županije („Službeni glasnik Krapinsko-zagorske županije“, broj 30A/15), Odluke o načinu raspodjele sredstava namijenjenih financiranju programa i projekata poljoprivrednih udruga Krapinsko-zagorske županije u 2017. godini, KLASA:320-01/18-01/02, URBROJ:2140/01-02-18-3 od 09. siječnja 2018. godine i članka 32. Statuta Krapinsko- zagorske županije („Službeni glasnik Krapinsko-zagorske županije“, br. 13/01, 5/06, 14/09, 11/13 i 26/13 - pročišćeni tekst) župan Krapinsko-zagorske županije raspisuje

**JAVNI NATJEČAJ**

**za financiranje programa i projekata poljoprivrednih udruga Krapinsko- zagorske županije u 2018. godini**

**1. Predmet Natječaja je** podnošenje prijava za financiranje programa i projekta udruga koje se bave poljoprivrednom proizvodnjom s ciljem unapređenja poljoprivredne proizvodnje članova poljoprivrednih udruga te stjecanje novih znanja na području poljoprivrede proizvodnje, temeljem Pravilnika o financiranju programa i projekata od interesa za opće dobro koje provode udruge na području Krapinsko-zagorske županije („Službeni glasnik Krapinsko-zagorske županije“, broj 30A/15) te Uputa za prijavitelje koje su u skladu sa Uredbom Komisije (EU) br. 1407/2013 od 18. prosinca 2013. godine o primjeni članaka 107. i 108. Ugovora o funkcioniranju Europske unije na potpore de minimis (SL L 352, 18.12.2013.).

**2. Pravo na podnošenje prijave** imaju udruge iz točke I. ovog natječaja, registrirane temeljem Zakona o udrugama („Narodne novine“, broj 74/14 i 70/17) uz uvjet da:

* su upisane u Registar udruga pri Uredu državne uprave u Krapinsko-zagorskoj županiji,
* većina članova udruge vrši primarnu proizvodnju jednog ili više poljoprivrednih proizvoda sa Popisa poljoprivrednih proizvoda obuhvaćenih Dodatkom I. Ugovora o EU, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000 koji se nalazi u Prilogu I. Uputa za prijavitelje ili većina članova udruge vrši preradu te stavljanje na tržište jednog ili više poljoprivrednih proizvoda sa Popisa poljoprivrednih proizvoda obuhvaćenih Dodatkom I. Ugovora o EU, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000 koji se nalazi u Prilogu I. Uputa za prijavitelje,
* su uredno ispunile obveze iz svih prethodno sklopljenih ugovora o financiranju iz proračuna Županije i drugih javnih izvora,
* nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Županije,
* se protiv Korisnika, odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom,
* imaju zadovoljavajuće organizacijske kapacitete i ljudske resurse za provedbu programa ili projekta,
* Udruge imaju pravo podnošenja samo jedne prijave programa/projekta na javni natječaj.

**3. Prihvatljive aktivnosti su**:

1. Organiziranje i sudjelovanje na tečajevima i osposobljavanjima za bavljenje primarnom proizvodnjom poljoprivrednih proizvoda,
2. Organiziranje i sudjelovanje na tečajevima i osposobljavanjima za bavljenje preradom te stavljanjem na tržište poljoprivrednih proizvoda,
3. Posjet oglednim proizvođačima ili prerađivačima poljoprivrednih proizvoda koji u proizvodnji i preradi poljoprivrednih proizvoda primjenjuju uspješne tehnologije i znanja sa ciljem povećanja prinosa i kvalitete svojih proizvoda,
4. Organizacija i sudjelovanje na izložbama i sajmovima,
5. Registracija robnih marki,
6. Promocija poljoprivrednih proizvoda.

Porez na dodanu vrijednost (PDV) nije prihvatljiv za financiranje kod korisnika koji je porezni obveznik upisan u registar obveznika PDV-a te ima pravo na odbitak PDV-a.

Aktivnosti moraju biti u skladu sa poljoprivrednom proizvodnjom koju vrše članovi udruge te moraju biti predviđene Programom rada udruge za 2018. godinu.

Ovim Natječajem financiraju se programi/projekti čija provedba traje najviše 12 mjeseci. Početkom provedbe programa/projekta smatra se dan potpisivanja ugovora o dodjeli financijskih sredstava za provedbu programa/projekta.

Prihvatljivi za financiranje su i programi/projekti čija provedba započinje prije potpisivanja ugovora o dodjeli financijskih sredstava za provedbu programa/projekta, no najranije 1. siječnja 2018. godine. U ovom slučaju prihvatljivo razdoblje provedbe od najviše 12 mjeseci računa se od dana početka provedbe programa/projekta.

**4. Kriteriji za odabir** detaljno su opisani u Uputama za prijavitelje na Javni natječaj za financiranje programa i projekata poljoprivrednih udruga Krapinsko- zagorske županije u 2018. godini.

**5. Vrijednost natječaja**

Za financiranje programa /projekata u okviru ovog Natječaja raspoloživ je iznos od 200.000,00 kuna i to 100.000,00 kuna za financiranje udruga čiji se članovi bave primarnom poljoprivrednom proizvodnjom te 100.000,00 kuna za financiranje udruga čiji se članovi bave preradom te stavljanjem na tržište poljoprivrednih proizvoda.

Potpora se dodjeljuje u obliku bespovratnih financijskih sredstava za provođenje prihvatljivih aktivnosti navedenih u prijavi na Javni natječaj.

Visina potpore po korisniku iznosi do 30.000,00 kuna, a maksimalno do 75% od ukupno prihvatljivih aktivnosti.

**6. Dokumentacija za prijavu**

Prijave trebaju obavezno sadržavati:

1. Ispunjen, ovjeren i potpisan **obrazac za prijavu programa/projekta** (preuzima se na mrežnim stranicama Krapinsko-zagorske županije: [www.kzz.hr](http://www.kzz.hr)),
2. Ispunjen, ovjeren i potpisan **obrazac proračuna programa/projekta** (preuzima se na mrežnim stranicama Krapinsko-zagorske županije: [www.kzz.hr](http://www.kzz.hr)),
3. Ispunjen, ovjeren i potpisan **obrazac izjave o partnerstvu** od strane svih partnera na programu, ako je primjenjivo (preuzima se na mrežnim stranicama Krapinsko-zagorske županije: [www.kzz.hr](http://www.kzz.hr)),
4. **Obrazac izjave prijavitelja** (preuzima se na mrežnim stranicama Krapinsko-zagorske županije: [www.kzz.hr](http://www.kzz.hr)),
5. **Obrazac životopisa voditelja programa/projekta** (preuzima se na mrežnim stranicama Krapinsko-zagorske županije: [www.kzz.hr](http://www.kzz.hr) ),
6. **Obrazac popisa članova udruge**,
7. **Izvadak iz Registra udruga RH** (ne stariji od 2 mjeseca od dana objave natječaja) ili ispis elektronske stranice iz Registra udruga RH sa svim podacima udruge,
8. **Ispis elektronske stranice iz Registra neprofitnih organizacija** Ministarstva financija RH,
9. **Potvrda nadležne porezne uprave o nepostojanju duga prema RH,**
10. **Uvjerenje/potvrda nadležnog suda da se ne vodi postupak protiv osobe ovlaštene za zastupanje i voditelja programa/projekta.**

Dokumentacija iz točke 1. do 6. treba biti **potpisana i ovjerena pečatom** od strane ovlaštene osobe podnositelja zahtjeva i dostavljena u izvorniku u jednom primjerku.

**7. Način prijave**

Prijave se dostavljaju isključivo na propisanim obrascima, koji su zajedno sa Uputama za prijavitelje i ostalom natječajnom dokumentacijom, dostupni na web stranici Krapinsko-zagorske županije (www. kzz.hr).

Obrasci koji su sastavni dio natječaje dokumentacije popunjavaju se putem računala.

Dokumentaciju za Javni natječaj treba poslati u papirnatom i elektroničkom obliku na mediju za pohranu podataka.

Prijava se šalje putem pošte, kurirske službe ili osobnom predajom u pisarnicu Krapinsko-zagorske županije na sljedeću adresu:

|  |
| --- |
| **KRAPINSKO-ZAGORSKA ŽUPANIJA**  **Upravni odjel za gospodarstvo, poljoprivredu,  promet i komunalnu infrastrukturu**  **Magistratska 1, 49 000 Krapina**  **„Prijava na Javni natječaj**  **za financiranje programa i projekata poljoprivrednih udruga Krapinsko- zagorske županije u 2018. godini“**  **-NE OTVARATI-** |

Postupak zaprimanja, otvaranja i pregleda dostavljenih prijava, procjene prijava, ugovaranje, donošenje odluke o dodjeli financijskih sredstava, podnošenje prigovora, postupanje s dokumentacijom detaljno su opisani u Uputama za prijavitelje.

Razmatrat će se samo programi/projekti koji su pravodobno prijavljeni, te koji u cijelosti zadovoljavaju uvjete Javnog natječaja.

Rok za podnošenje prijava projekta i programa je 30 dana od dana objave Javnog natječaja, a istječe 15. veljače 2018. godine.

**8. Završne odredbe**

Javni natječaj objavljuje se na mrežnim stranicama Krapinsko-zagorske županije i mrežnim stranicama Ureda za udruge Vlade Republike Hrvatske, a obavijest o objavljenom javnom natječaju objaviti će se i u Zagorskom listu.

Sva pitanja vezana uz ovaj Natječaj mogu se postaviti isključivo elektroničkim putem na email: [poljo.udruge@kzz.hr](mailto:poljo.udruge@kzz.hr).

**Ž U P A N**

Željko Kolar